**Olaf Mørch Hansson** (født 28. juli 1856 i Eiker, død 22. februar 1912 i Kristiania) var en norsk skuespiller, teaterinstruktør og teatersjef.

Liv og virke
------------

### Bakgrunn

Han tilhørte Trondheimsslekten Hansson. Faren var justissekretær og sorenskriver Christian Rasmus Hansson (1807–1872), mens moren var Harriet Marie Mørch (1816–1903). Broren Michael Skjelderup Hansson (1839–1922) og hans etterkommere ble sjefer for Storebrand. 

### Skuespiller

Etter ett år på skole i Drammen og ett år i Trondheim på en teknisk skole, brøt han av og etter diverse strøjobber havnet han på Christiania Theater og skulle debutere omkring 1875. Dette ble utsatt, og han gikk heller inn i en elevperiode samme sted. Også debut nummer to ble utsatt grunnet en brann, så han meldte overgang til Den Nationale Scene i Bergen og debuterte der i stedet. 

Fra 1878 til 1883 var han atter på Christiania Theater. Dernest var han fra 1883 til 1886 redaktør for Norske Intelligenz-Seddeler som i 1763 var Norges første avis. Fra 1886 til 1893 var han inne i sin tredje periode ved Christiania Theater, nå som skuespiller og instruktør på samme tid. Så fulgte to år som sjef på Carl Johan Teatret i Kristianias Tivoli, før han fra 1895 til 1898 steg i gradene som teatersjef og instruktør ved Den Nationale Scene, der han jo hadde vært før.

Han var instruktør for Nationaltheatrets åpningsforestillinger *Barselstuen* og *Gert Westphaler* 1. september 1899. Som skuespiller ved landets hovedscene bemerket han seg som Assessor Brack i *Hedda Gabler* og doktor Kann i *Laboremus*. Fra 1905 til 1906 var han konstituert teatersjef på Nationaltheatret, hvorpå han fra 1908 til 1909 var teatersjef ved Den Nationale Scene i Bergen.

Olaf giftet seg i 1880 med skuespilleren og senere teatersjef Thora Hansson (1845–1917), og i 1896 med skuespiller Agnethe Schibsted-Hansson (1868–1951). De var foreldre til diplomat Thorolf Mørch Hansson (1881–1952) og teatersjef Gunnar Neels-Hansson (1883–1967). Sønnen Gunnar ble i 1915 hyret inn til morens teater, og ble far til skuespilleren Thora Elisabeth Neels-Hansson (1918–2007), født i Stavanger og mer kjent som Nøste Schwab.

Olaf er nummer to fra venstre i dette bildet fra Nationaltheatret i 1903. Ellers ser man fra venstre komponist Johan Halvorsen, (Olaf M. Hansson), teatersjef Bjørn Bjørnson og skuespiller Olav Voss.

Teaterroller (utvalg)
---------------------

| År | Tittel | Forfatter | Rolle | Scene | Ref. |
| --- | --- | --- | --- | --- | --- |
| 1900 | *Moderate løier* | Otto Benzon | Regissør | Nationaltheatret |  |

Verker
------

* Olaf Hansson (1912). *Oplevelser og humoresker*. Aschehoug.  [Selvbiografi]

Referanser
----------

1. ↑   Norsk biografisk leksikon, nbl.snl.no, besøkt 1. november 2017[Hentet fra Wikidata]
2. 1 2 3 4   Liv Jensson, Biografisk skuespillerleksikon : norske, danske og svenske skuespillere på norske scener særlig på 1800-tallet, side(r) 68[Hentet fra Wikidata]
3. ↑  Thoralf Berg, *Olaf Hansson* i Store norske leksikon.
4. ↑  Oppsetninger ved Nationalteatret Arkivert 27. september 2007 hos Wayback Machine.
5. ↑  «*Moderate løier*». Sceneweb. Besøkt 12. februar 2021.

Eksterne lenker
---------------

* (en) Olaf Mørch Hansson – kategori av bilder, video eller lyd på Commons Rediger på Wikidata
* (no) Olaf Mørch Hansson hos Nationaltheatret Rediger på Wikidata

* (no) Olaf Mørch Hansson hos Sceneweb Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Historisk befolkningsregister **·** VIAF **·** KulturNav
 |